Урок 23: “Мясціна, дзе я жыву. Мая краіна”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** асэнсавана ўспрымаць тэкст на слых на аснове твора “Зямля пад белымі крыламі”; чытаць словы і сказы, якія маюць графічнае адрозненне беларускай мовы ад рускай (словы з літарай ***“і”***); правільна вымаўляць асаблівыя гукі беларускай мовы; садзейнічаць запамінанню лексікі на тэму “Мая краіна”; развіваць фанематычны слых, памяць; выхоўваць патрыятызм; пашыраць веды пра Рэспубліку Беларусь; выхоўваць гонар за сваю Радзіму.

**АБСТАЛЯВАННЕ:** вучэбны дапаможнік, індывідуальныя карткі (дадаткі 1, 2), прэзентацыя.

Ход урока

I. АРГАНІЗАЦЫЙНЫ ЭТАП.

**Настаўнік.** Прапаную пачаць урок са знаёмага вам верша. Вы дапаможаце дапоўніць яго патрэбнымі словамі.

Колькі кветак ля ракі!

Сінія, як вочкі,

Незабудкі і … *(браткі)*,

Смолкі і … *(званочкі)*.

*Н. Гілевіч*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

*Настаўнік дэманструе выявы кветак.*

**Настаўнік.** Незабудкі, браткі, смолкі і званочкі — гэта …?

Якія яшчэ кветкі вы можаце ўспомніць?

Перад вамі ліст заданняў. *(Дадатак 1.)* Прапаную вам расфарбаваць лён блакітным колерам, валошку — сінім, канюшыну — ружовым, жыта — жоўтым.

Праверым: назавіце першую (другую, трэцюю, чацвёртую) расліну.

Што агульнага паміж наступнымі двума малюнкамі? *(Жывёлы.)*

Расфарбуйце дзюбу бусла чырвоным колерам, а поўсць зубра — карычневым.

Мэтавызначэнне

**Настаўнік.** Паглядзіце яшчэ раз на малюнкі і назавіце краіну, пра якую мы будзем гаварыць на ўроку. *(Рэспубліка Беларусь.) (Слайд 1.)*

Давайце праверым — прачытайце на слайдзе.

Якая літара схавана за гукавой мадэллю? *(Літара* ***“і”****.)*

Вітаем, літара ***“І”***. Апладысменты. *(Слайд 1 — з анімацыяй: знікае гукавая мадэль.)*

Падобна яна на рускую літару?

На ўроку мы будзем гаварыць пра нашу Радзіму — Рэспубліку Беларусь і вучыцца чытаць словы з беларускай літарай ***“І”***. *(Слайд 2.)*

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з літарай “і” (слайд 3)

**Настаўнік.**

З плота выскачыла палка.

І на палку села галка.

І не круціцца — ані:

Паглядзіце — вось вам “і”.

*Паводле А. Вольскага*

На што падобная літара ***“І”***?

Знайдзіце ў ланцужку слоў літару ***“і”*** маленькую, абвядзіце чырвоным алоўкам. Колькі літар вы знайшлі? Пакажыце на пальчыках. *(Дадатак 1.)*

Ці ёсць у гэтым радку яшчэ незнаёмыя літары? *(Палачка без кропкі.)* Гэта вялікая літара ***“І”***. *(Слайд 4.)*

Абвядзіце ў радку вялікую літару ***“І”*** жоўтым колерам. Колькі вы знайшлі? Пакажыце на пальчыках.

Што пішацца з вялікай літары ***“І”***? Якія імёны вы можаце назваць?

Вучні 1-га класа расказваюць пра нашу краіну. *(Слайд 5.)* Іх імёны пачынаюцца не на літару ***“І”***, але ў імені хлопчыка і дзяўчынкі ёсць па дзве літары ***“І”***. Як завуць дзяцей? Вашы прапановы?

Давайце праверым. Прачытаем. *(На слайдзе 6 паступова з’яўляюцца імёны дзяцей. Вучні іх прачытваюць разам па складах.)*

Знаёмства з лексікай на тэму “Мая краіна” (заданне 1, с. 58)

**Настаўнік.** Што знаходзіцца ў сярэдзіне малюнка? Правядзіце пальчыкам па краі карты: гэта абрысы — контур карты.

Што расказвае пра нашу краіну Васілінка? Паўтарыце і дапоўніце сказ.

Абрысы карты нашай краіны падобныя на … *(кляновы ліст)*.

Што расказвае Мікіта? Паўтарыце і дапоўніце.

Абрысы карты нашай краіны нагадваюць … *(зубра)*. *(Слайд 7.)*

Прачытайце словы пад малюнкам. Якое новае слова вы прачыталі? Што вы ведаеце пра Мінск? *(Мінск — гэта сталіца маёй краіны.)* Паўтарыце гэта адно аднаму ў парах.

У Мінску і іншых гарадах і вёсках Рэспублікі Беларусь шмат прыгожых вуліц, па якіх з задавальненнем мы гуляем.

Работа па вучэбным дапаможніку (заданне 2, с. 58)

**Настаўнік.** Як завуць хлопчыка і дзяўчынку на малюнку? Як вы здагадаліся?

На якой вуліцы гуляюць Іра і Іван? Пакажыце пальчыкам на малюнку, што вам падказала. Які адрас дома?

Прачытайце адно аднаму слупок слоў. Што зрабілі дзеці каля дома нумар адзін на вуліцы Міру?

Навучанне чытанню

**Настаўнік.** Паслухайце сказы, якія я прачытаю. *(Настаўнік чытае сказы.)*

Якія пытанні вам задалі ў тэксце? Прачытайце іх адно аднаму.

Прачытайце першае пытанне. Хто можа на яго адказаць, падыміце руку. Давайце разам. *(Дзеці жывуць на … .)*

Прачытайце адно аднаму другое пытанне. Хто можа адказаць на яго? *(Вучні па чарзе адказваюць: “Я жыву на вуліцы…”.)* Будзьце ўважлівымі: калі вашу вуліцу называюць, вы падымаецеся са сваіх месцаў і гаворыце: “Я таксама жыву на вуліцы …”.

Васілінка, Мікіта, Іра і Іван вучацца ў першым класе і вельмі любяць загадваць адно аднаму загадкі.

Вось і для вас яны зашыфравалі словы ў заданні 3 (с. 59). Паспрабуем іх расшыфраваць?

Прачытайце словы, якія пачынаюцца са складоў, напісаных чорным колерам.

Дзе можна ўбачыць хвалю? *(На рэчцы, возеры, моры.)*

Прачытайце словы, пачынаючы з каляровых складоў.

Якое імя сустрэлася? Назва якога дрэва сустрэлася? Назавіце, якія вы ведаеце лікі.

Прачытайце яшчэ раз адно аднаму ўсе словы. Назавіце лік. Колькі слоў атрымалася?

IV. ЭТАП ЗАМАЦАВАННЯ ВЕДАЎ І ЎМЕННЯЎ.

Падрыхтоўка да ўспрымання тэксту на слых

**Настаўнік.** Яшчэ адно заданне ад нашых першакласнікаў. *(Дадатак 2.)* Абвядзіце літару ***“і”*** ў чырвоны кружок. Прачытайце словы. Злучыце малюнак са словам.

Праверым, ці змаглі вы справіцца з заданнем.

Гэтыя словы сустрэнуцца ў апавяданні, якое я вам прачытаю. Але вы ўжо самі можаце прачытаць назву гэтага апавядання. Як вы думаеце, пра якіх птушак пойдзе размова? Як вы думаеце, якую зямлю называюць зямлёй пад белымі крыламі?

Успрыманне твора на слых

*Настаўнік чытае твор “Зямля пад белымі крыламі”. Дэманстрацыя
слайдаў 8–22.*

Праверка агульнага разумення тэксту

**Настаўнік.** Якую зямлю называюць зямлёй пад белымі крыламі? Чаму? Дзе можна сустрэць гнёзды?

З чым параўноўвае аўтар крылы буслоў? Знайдзіце ў вучэбным дапаможніку. *(Заданне 4, с. 59.)*

З якім колерам звязаная назва нашай краіны?

Што белага колеру на малюнку? Зачытайце.

Пра якую пару года распавядае аўтар? Знайдзіце і зачытайце.

Чаму Беларусь называюць Белай?

Вы паслухалі апавяданне, але я ўпэўнена, што і самі вы зможаце прачытаць. Зможаце? Спачатку паслухайце, як чытаю я. Потым паспрабуеце вы.

Навучанне чытанню

*Узорнае чытанне настаўніка.*

*Чытанне “ланцужком”.*

*Чытанне ў парах адно аднаму. Першы сказ — першы вучань, другі сказ — другі вучань. Далей чаргуючыся па адным сказе.*

**Настаўнік.** Дзе будуюць свае гнёзды буслы? Як называюцца гнёзды буслоў? Зачытайце.

Чым сталі буслы для Беларусі? Зачытайце.

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Якой краіне быў прысвечаны наш урок? Як яшчэ яе называюць?

На ўроку вы не толькі слухалі і гаварылі, але і пазнаёміліся з літарай, якая не падобна на такую ж літару ў рускай мове. Што гэта за літара?

Ці зможаце вы прачытаць словы з беларускай літарай ***“і”***? Ці добра вы запомнілі новую інфармацыю пра нашу краіну? Праверым. На слайдзе будуць узнікаць словы. Ваша задача — іх прачытаць і здагадацца, якое слова будзе наступным.

***Варыянт 1:*** *слайд 23 — з анімацыяй (на слайдзе будуць з’яўляцца словы).*

***Варыянт 2:*** *надрукаваць словы на асобных лістах, якія паступова настаўнік будзе вывешваць на дошку.*

**Настаўнік.** Краіна. Як называецца наша краіна? *(Беларусь.)*

Сталіца. Які горад — сталіца нашай краіны? *(Мінск.)*

Сімвал. Якая птушка — сімвал Беларусі? *(Бусел.)*

Крылы. На што падобныя крылы буслоў? *(На ветразі.)*

Белыя. Што белае ў жыхароў Беларусі? *(Валасы.)*

Адбіліся. Ад каго здолелі адбіцца беларусы? *(Ад захопнікаў. Вялікае шчасце, што на нашай зямлі зараз* *мір.)* Калі яшчэ на ўроку ўзгадавалася гэта слова?

Вуліца. Як завуць хлопчыка, якія жыве на гэтай вуліцы? *(Іван.)*

Як завуць дзяўчынку? *(Іра.)*

Вы выдатна справіліся з заданнем. Мэта нашага ўрока дасягнутая.